送汪仲嘉侍郎使虜分韻得待字
作者：范成大
朝代：宋

paragraphs: 聖人坐明堂，洪覆等穹蓋。
歲頒兩玉節，前後歌出塞。
公才有廊廟，安用試專對。
要煩第一人，鎮撫大荒外。
嫩寒欺別酒，微月見征旆。
遥知燕山雪，飄灑漢冠佩。
玉色照穹廬，驕子亦心醉。
要領一笑得，歸來安鼎鼐。
是時春正佳，湖上花如海。
清遊不可遲，日日檥船待。